संस्कृति विभाग राजधानी में 5 दिवसीय स्प्रिचुअल फिल्म फेस्टिवल का आयोजन कर रहा है। एक साथ तीन सांस्कृतिक स्थलों भारत भवन, मध्यप्रदेश जनजातीय संग्रहालय एवं राज्य संग्रहालय में आयोजित हो रहे इस समारोह में विश्व सिनेमा से ऐसी महत्वपूर्ण फिल्मों को प्राप्त कर प्रदर्शन का अवसर जुटाया गया है जो आध्यात्म केन्द्रित हैं तथा अपने प्रदर्शन काल से लेकर लगातार उनका महत्व रहा है। यह समारोह मध्यप्रदेश शासन द्वारा आयोजित एकात्म यात्रा का सांस्कृतिक आयाम है। संस्कृति विभाग द्वारा आई एस एफ एफ आई कोलकाता के समन्वय से यह आयोजन किया जा रहा है। भोजपुरी साहित्य अकादमी द्वारा समन्वित इस समारोह का शुभारम्भ 19 जनवरी को प्रातः 11 बजे भारत भवन में विख्यात फिल्मकार जी वी अय्यर की फिल्म आदि शंकराचार्य के प्रदर्शन से होगा। इसी दिन वहाँ गौर हरि दास्तान, उप्पिना काकडा आदि फिल्मों के प्रदर्शन भी होंगे तथा परिचर्चा का आयोजन भी किया जायेगा जिसका विषय चेतना जगाता सिनेमा है। इसी दिन राज्य संग्रहालय में भी फिल्म प्रदर्शन एवं कार्यशाला का आयोजन दोपहर 12 बजे से होगा। इसमें फिल्म समीक्षा को लेकर संवाद, मुक्ति भवन, बुद्धा एवं द थिंकिंग बाॅडी फिल्मों के प्रदर्शन होेंगे।